**ELŐTERJESZTÉS**

**Szombathely Megyei Jogú Város Közgyűlésének**

**2023. szeptember 28-i ülésére**

**Javaslat a közterület használatának szabályairól szóló 2/2011. (I.31.) önkormányzati rendelet módosítására**

A közterület használatának szabályairól szóló 2/2011. (I.31.) önkormányzati rendelet (a továbbiakban: Rendelet) 3. melléklete tartalmazza Szombathely azon közterületeinek felsorolását, ahol a kereskedelemről szóló 2005. évi CLXIV. törvényben meghatározott mozgóbolt (kiskereskedelmi tevékenység folytatására kialakított jármű, illetve járműre szerelt vagy általa vontatott eszköz) útján végezhető a kereskedelmi tevékenység. A lista jelenleg 7 helyszínt tartalmaz:

1. DOMUS Áruház Szűrcsapó utcai bejáratánál lévő parkoló (egyidejűleg max. 5 db mozgóbolt helyezhető el);
2. DOMUS Áruház Rohonci úti bejáratánál lévő parkoló (egyidejűleg max. 5 db mozgóbolt helyezhető el);
3. 11-es Huszár út Lordok Háza előtti zsákutca;
4. Diófa utcai parkoló;
5. Oladi ltp.-en a Dolgozók útja - Kassák u. - Kodály Z. u. - Nagy L. utcák által határolt parkoló;
6. Károlyi A. - Hajnal u. közötti szakasz;
7. Sugár út Eperjes u. - Lipp V. u. közötti szakasza, a sportpályáknál.

Az Önkormányzat felé jelzett igény merült fel egy újabb helyszín, a *Körmendi út – Újvilág utca kereszteződésében az Újvilág utcától északra nyíló parkoló* listába történő felvétele iránt. A kezdeményezéssel egyetértve javasolom ennek a helyszínnek a mozgóbolt útján folytatott árusításra történő kijelölését. Az előterjesztéshez csatolt rendelettervezet a Rendelet ehhez szükséges módosítását tartalmazza. A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Erre tekintettel az előterjesztés mellékletét képezi a rendelet-módosítás tervezete mellett a tervezethez fűzött előzetes hatásvizsgálat és indokolás.

Kérem a Tisztelt Közgyűlést, hogy az előterjesztést megtárgyalni és a rendeletet megalkotni szíveskedjék.

**Szombathely, 2023. szeptember „ ”.**

**(: Dr. Nemény András :)**